O IRA na noda qase e ra kilai tani na kedrai bulibuli kei na momoqaqa ni yagodra e na nodra dau vakayagataka ga vakalevu na kau vuata kei na veimataqali kakana vakaviti me i coi ni kedra e na veisiga.
E na gauna qo e levu vei keda na i taukei e da sa taleitaka ga na kania na kakana e voli mai na sitoa ka tiko kina e levu na mate. Ia, sa dodonu vei keda me da raica lesu na vei vuata e ra se vakayagataka na noda qase ka ra sega ni bau tauvimate e na veimataqali mate ka sa veitauvi tu e na gauna qo. Sa koto oqo e ra e so na vuata vakaviti e ra dau vakayagataka na noda qase.
Wi Kau
Na drau ni wi oqo e via damudamu. Na vuana e lalai qai momoto. Ni dua e lutuka na wi oqo, e rawa ni tagi.
Wi ni Toga
Oqo e wi vua i lelevu ka mokimokiti vinaka. E kana vinaka ka wiwi ni vou.
Vutu
E kau tubu balavu ka dau se vulavula ka ra lilili tu. Ni se oti ga sa toka sara na vuana ka ra lili tu e na kena i tui. E dau kilai ni sa matua ni sa loa mai na vuana se ra sa misika na beka ka lulutu mai ki ra. E so na vutu ni sa matua sivia e dau gaga.
Vutu Kata
Na vutu oqo e ra dau vakamareqeta na qase baleta ni vutu lelevu ka rawarawa ni da katia na qana. E ra dau kaya na qase ni tabu ni taya na vutu oqo ni dau katakata dredre kina.
Vutu Damu
Oqo e damudamu na kulina ka via balavu toka me vaka na vutu kata. E quruquruta vinaka ni da kania.
Vutu Buli
E vutu mokimokiti vinaka ka vakalewe. E vutu kana vinaka ka rawa talega ni saqa.
Vutu Matanigasau
E vua lalai na kena oqo ka tubu tu vakalevu e na veiruka. Oqo tale ga e rawa ni saqa.
Ivi
Oqo e dua na mataqali kau tei vei ira na noda qase. E tubulelevu ka sega ni dau babalavu ia e tete yani na tabana. E vaqalita na kau oqo ka kau kaukauwa tale ga. E dau vakayagataki na drauna me i tutu ni lovo. E dau kilai levu ni sa matua na ivi ni dau misika na beka ka ra qera mai ki ra. Oqo e so na veimataqali ivi e dau kilai levu tu vei ira na noda qase:
Ivi Sere
Ni da sa taya na ivi oqo (droka) ka da na raica na kena i sala ni lewena ni viavia damu. Na vuana e dau vakarauta ga ka wadrega ni da kania.
Ivi Loa
Oqo e viavia lelevu cake toka mai na ivi sere. E tata rawarawa ka quruquruta ni da kania.
Ivi Damu
Na vua ni ivi oqo e vaka na bota ni drau ni vasili se masawe. E ivi kamikamica na kena i kanakana ka malumu tale ga. E vaka toka ga na lelevu ni ivi loa.
Ivi Madrai
Oqo e ivi vuavua i lelevu taudua. E dau ta ka yaca me madrai ka dau vakaicoitaki e na ika. E sega soti ni dau laukana vakalevu na ivi oqo.
Ivi Numunumu
Oqo na kena mataqali e lalai sara ka ra dau taleitaka tale ga na gone na vilika ni buta rawarawa ka wadrega duadua vei ira ivi kece ga.
Moli
Moli Kana
Oqo e dua na mataqali moli lelevu sara. E drokadroka na vuana ni sa qai vua vulavula ni sa matua se dreu. E damudamu na lewena. Na vuana vou ka lalai e ra dau vakayagataki e na veikove moli se veiciqo se veicaqe.
E na qai vakamacalataki tale yani vakamalua na veimataqali moli tale e so ka toka qori e ra.
Moli Karo
Na moli oqo e vavaku na kulina me vaka na moli kana. Na moli karo e varovaroa, lalai ka bilicaki ca. E wiwi ka drau lalai ka dau vakayagataki vakalevu e na kokoda, miti se me gunuvi me vaka na wainimoli.
Moli Lecau se Taiti
Oqo e dua na moli gunu vinaka ka levu cake mai na moli karokaro. E lelevu toka na drauna, moli kaukauwa ka sega soti ni vavaku na kulina. E mokimokiti vinaka, e rawa ni civi, voci se koso e loma me rawa ni gunuvi.
Moli Madirini
E drau lalai ka sega so ni vakavotona.
E moli taleitaki, kuli mamare mai na moli lecau ka dau sobe na vua ni moli oqo. E moli kamikamica ni sa dreu ka rawa ni caka me wainimoli.
Moli Kurukuru
E vaka na i rairai ni moli karokaro, ia e drolua ga na kulina. E wiwi talega na moli oqo.
Uto
E kau yaga na uto ka dau tei na wakana se na luve ni uto lalai. E kau tubu totolo ka rauta ga ni yabaki 3 sa vua ka dau bula dede tale ga. E dau vuavua i ya dua se ya rua ka tabalesi rawarawa na tabana. Oqo e vica wale sara na mataqali uto e dau kilai raraba tu:
Balekana
E tubu waruta na vuna ka sega ni dau bale na vuana. E na gauna ga e dau bale kina na vuana, e sa i vakaraitaki ni sa matua. Oqo e yacana kina na balekana.
Koqo
E vaka na i rairai ni balekana ia ni sa vua e na lili e kasana. E uto kaukauwa ka rawa ni mai tu me siga vica ka sega ni ca.
Uto Dina
E dau rua na kena mataqali; e dua na Uto loa ka kena i karua na Uto cago. Na uto oqo e lelevu cake mai na balekana kei na koqo ka mokimokiti vinaka sara.
Na kedrau duidui ga ni cagocago o koya ka dua ka sega ko koya ka dua. E rau uto kana vinaka dina ka kaukauwa.
Varaqa
E tubu leleka toka ga ka ra dau tea na qase ena yasa ni nodra i teitei. E uto vuavua i lelevu sara ka mokimokiti vinaka ka kana vinaka tale ga. Na drauna e via masamasa toka vakalailai ka qai lelevu vinaka
Uto Sokisoki se Votovoto
E vaka na varaqa na kena i rairai ia e via balavu toka vakalailai ka varovaroa. E dau sikavi drega vakalevu ni matua.
Buco
E rua na kena mataqali: na Buco Dina kei na Buco Wasoi se Matanigasau. Na buco dina e lelevu ka mokomokiti kei na kena ka dua e balavu toka, vutevute ka lelevu tale ga.
E rau dau vakayagataki vakalevu na uto oqo ena yakiyaki kei na vakalolo. E kana vinaka tale ga ni dau tavu.
Bati
E vaka ga na balekana kei na koqo ia e uto kaukauwa ka dau vea berabera. E rawa ni ratou kilasevati na uto e tolu oqo: na koqo, balekana kei na bati.
Bokasi
E uto vua i lalai sara ka rawa ni da boboka toka ni sa buta. E uto taleitaki ka kana vinaka.
fij_Latn fij_Latn knc_Latn fij_Latn luo_Latn fij_Latn fij_Latn fij_Latn luo_Latn fij_Latn war_Latn fij_Latn fij_Latn fij_Latn fij_Latn fij_Latn tum_Latn fij_Latn fij_Latn fij_Latn smo_Latn fij_Latn tso_Latn fij_Latn fij_Latn fij_Latn tum_Latn fij_Latn uzn_Latn pap_Latn fij_Latn fij_Latn jav_Latn fij_Latn fij_Latn fij_Latn uzn_Latn fij_Latn fij_Latn fij_Latn fij_Latn tum_Latn fij_Latn bem_Latn fij_Latn xho_Latn fij_Latn fij_Latn fij_Latn fij_Latn taq_Latn fij_Latn fij_Latn fij_Latn ita_Latn fij_Latn fij_Latn eus_Latn fij_Latn lin_Latn fij_Latn